སྐད་ཆ་ནི་མི་རིགས་ཤིག་གི་བསམ་པ་མཉམ་དུ་སྦྲེལ་བྱེད་ཀྱི་འཁྲི་ཐག་ལྟ་བུ་ཡིན་པར་བརྟེན།སྐད་ཆ་ཇི་ལྟར་མཐུན་ན་འབྲེལ་འདྲིས་འདྲིས་དེ་ལྟར་སླ་ཞིང་།འབྲེལ་བ་གང་ལྟར་ཟབ་ན་བསམ་པ་དེ་ལྟར་མཐུན་ཕྱིར།སྐད་ཆ་གཅིག་གྱུར་ཡོང་བ་ནི་མི་རིགས་ནང་ཁུལ་དུ་མཐུན་པོ་ཡོང་བའི་འགག་དོན་དུ་བལྟ་དགོས།དེ་བས་ཐ་སྙད་གཅིག་གྱུར་བཟོ་བ་སྐད་ཆ་གཅིག་མཐུན་ཡོང་བའི་རྨང་གཞི་ཉིད་དུ་བལྟས་ཏེ།ཡི་གེའི་གདངས་ལ་བལྟོས་བས་ཀྱང་ཐ་སྙད་གཅིག་མཐུན་ཡོང་བ་གནད་དམ་པར་འཛིན་དགོས།དེའི་རྒྱུ་མཚན་ནི་ཡི་གེའི་གདངས་མི་མཐུན་ཡང་ཡི་གེའི་གཟུགས་མཚུངས་ན་ཡིག་ཐོག་ཏུ་བརྡ་སྟོན་པར་མི་གནོད་ཀྱང་།ཐ་སྙད་མ་མཐུན་ན་ངག་ཐོག་དང་ཡིག་ཐོག་གཉིས་ཀར་བརྡ་སྤྲོད་ཐབས་བྲལ་བས།སློབ་དཔོན་ཆེན་པོ་ཀླུ་སྒྲུབ་ཞབས་ཀྱིས།ཐ་སྙད་ལ་ནི་མ་བརྟེན་པར།།དམ་པའི་དོན་ནི་བསྟན་མི་ནུས།།དམ་པའི་དོན་ནི་མ་རྟོགས་པར།།མྱ་ངན་འདས་པ་ཐོབ་མི་འགྱུར།།ཞེས་དང་།སློབ་དཔོན་ཐོན་མིས་ཀྱང་།མིང་ཚིག་གསལ་བ་མེད་ན་ནི།།དོན་རྣམས་བརྗོད་པར་མི་འགྱུར་རོ།།ཞེས་སོགས་གསུངས་པ་ལྟར།ཡ་ཧུ་དཱ་པ་རིགས་ཀྱིས་ཡོངས་སུ་ཉམས་ནས་བགྲང་བྱ་སྟོང་ཕྲག་གཉིས་ལྷག་བརྒལ་པའི་རང་ཉིད་ཀྱི་ཕ་སྐད་དེ་སླར་གསོ་བྱེད་ཐུབ་པའང་མིང་བརྡ་མང་པོ་ཕྱོགས་གཅིག་ཏུ་བསྡེབས་པའི་མིང་མཛོད་པོད་བཅུ་ཕྲག་ལྷག་བརྩམས་པའི་འཕྲིན་ལས་ལ་བརྟེན་པའི་དོན་དངོས་ཀྱིས་དངོས་ར་སྤྲོད་ཐུབ་ཅིང་།གཞུང་ལུགས་གང་འཁྲིད་ཀྱང་ཐོག་མར་བརྡ་ཆད་ནས་མགོ་ཚུགས་ཏེ་ད་གཟོད་སྐབས་དོན་དངོས་ལ་འཇུག་པའི་སྲོལ་ལུགས་ལྟར།སྔར་གཅིག་མཐུན་དུ་སྤྱོད་པའི་ཐ་སྙད་རྣམས་གང་ཐུབ་ཅི་ཐུབ་ཀྱིས་བེད་སྤྱོད་བྱེད་པ་དང་།ད་ལྟའི་ཐ་སྙད་མི་མཐུན་པ་རྣམས་གང་རྒྱུགས་ཆེ་བ་དེ་དང་བསྟུན་ཏེ་གཅིག་གྱུར་དང་།མ་འོངས་འབྱུང་འགྱུར་གྱི་ཐ་སྙད་གསར་བ་རྣམས་ཐོག་མ་ཉིད་ནས་གཅིག་གྱུར་གཏན་འབེབས་བཟོས་ཏེ་མིང་མཛོད་དུ་བསྒྲིགས་ཤིང་བོད་མི་ཀུན་གྱིས་མིང་མཛོད་དང་བསྟུན།མིང་མཛོད་བོད་ཀྱི་སྐད་ཆའི་སྦྱོར་ལུགས་ལྟར་འགྲིགས།སྐད་ཆའི་སྦྱོར་བ་སུམ་རྟགས་ཀྱི་དགོངས་པ་ལྟར་སྦྱར་བ་ཡིན་ན།བོད་ཀྱི་སྤྱི་སྐད་ཟེར་བ་དུས་ཡུན་ཐུང་ངུ་ཞིག་གི་ནང་དུ་ཆགས་པར་འགྱུར་རོ།།རྩོམ་འགན་པ།རྟ་མགྲིན